Nigel Tranter

Nigel Tranter (født 23. november 1909 i Glasgow, død 9. januar 2000) var en skotsk historiker og forfatter av populære romaner med motiv fra skotsk historie.

 Liv og virke 
 Bakgrunn 
Nigel Tranter utdannet seg til regnskapsfører i Edinburgh, og ble deretter ansatt i forsikringsselskapet Scottish National Insurance Company, som ble grunnlagt av hans onkel. I 1933 giftet han seg med May Jean Campbell Grieve. Ekteparet fikk to barn, Frances May og Philip. Under andre verdenskrig tjenestegjorde Tranter i artilleriet, og var stasjonert i East Anglia.

 Forfatterskap 
Helt siden barndommen hadde han en stor interesse for festninger og slott og deres historie. I 1935 fikk han utgitt sin første bok, The Fortalices and Early Mansions of Southern Scotland. Med sin kone som pådriver og støttespiller skrev han sin første roman, In Our Arms Our Fortune, som han ikke fikk antatt av noe forlag. 

Den første romanen som ble utgitt, Trepass (1937), fikk han ingen betaling for ettersom forlaget gikk konkurs. De påfølgende årene skrev han flere bøker av samme typen: lettbente, romantiske fortellinger der handlingen kunne foregå i samtids-Europa eller i ulike epoker av Skottlands historie. Han skrev også flere westernbøker under pseudonymet «Nye Tredgold» for å spe på familiens inntekter.

Tranter fortsatte å skrive under krigen, også mens han var i aktiv krigstjeneste, og ga ut flere romaner i krigsårene.

I perioden1962–1971 ga han ut et bokverk på fem bind  med tittelen The Fortified House in Scotland, der han tok mål av seg til å beskrive hvert eneste befestede byggverk i Skottland, det vil si slott og festninger, men også mindre kirker, kapeller, borgmurer og lignende; 663 bygninger i alt. Bokverket fikk svært god mottagelse.

Mens han samlet opplysninger om slott og borger innså Tranter at det var mange figurer og hendelser i skotsk historie som kunne bli forelegg for romaner. Når han skrev historiske romaner bestrebet han seg på å gjengi de faktiske detaljene så korrekt som mulig. I 1953 ga han ut den første av sine romaner med skotsk historie som utgangspunkt, The Queen's Grace. I 1961 kom første bind i det som skulle bli en trilogi med fellestittelen The Master of Gray; trilogien handler om Patrick av Gray og hans konspirasjon for få Maria Stuart ut av fengselet. Tranters historiske romaner ble svært populære. Han fortsatte å skrive livet ut; etter at han døde 90 år gammel i januar 2000 har det blitt gitt ut åtte nye romaner basert på manuskripter han etterlot seg.

 Bibliografi (utvalg) 
 1961–1965: The Masters of Gray-trilogien
 1968: No Tigers in the Hindu Kush – tilegnet hans sønn Philip, som døde i en ulykke
 Robert The Bruce-trilogien
 1969: The Steps to the Empty Throne
 1970: The Path of the Hero King
 1971; The Price of the King's Peace
 1975: The Wallace
 House of Stewart-trilogien 
 1976: Lords of Misrule
 1977: A Folly of Princes
 1977: The Captive Crown
 1989: Warden of the Queen's March

 Referanser 

 Litteratur 
 Ray Bradfield: Nigel Tranter: Scotland's Storyteller, 1999, B & W Publishing
 Michael Pritchard, Alison Pritchard: Tranter's Terrain, 1994, Glasgow: Neil Wilson Publishing, ISBN 1-897784-23-6

Kategori:Britiske forfattere
Kategori:Personer fra Glasgow